רוברט (רון) זינגר

השכלה וחיים אישיים

זינגר עלה מאוקראינה לישראל עם משפחתו בגיל 15. ב-1976 סיים תואר ראשון באוניברסיטת תל אביב ובשנת -1996 הוענק לו תואר שני (M.Sc.) בהנדסת ניהול מאוניברסיטת ברידג'פורט שבקונטיקט (ארצות הברית). בשנים 2005 עד 2008 השלים מספר קורסי ניהול לבכירים בבתי הספר לעסקים של אוניברסיטאות הרווארד וקולומביה.
הוא נשוי לאנה ולזוג שתי בנות תאומות.

קריירה מקצועית

הקונגרס היהודי העולמי
בינואר 2013 פורסם כי זינגר יתמנה למשרה המקצועית הבכירה ביותר בקונגרס היהודי העולמי, תפקיד שהוגדר עד אז כ"מזכיר כללי".
הגדרת התפקיד שונתה ל"מנהל כללי וסגן נשיא פעיל" עם תחילת כהונתו של זינגר, במהלך הוועידה השנתית של הארגון שהתקיימה בבודפשט במאי 2013.
שינוי ארגוני בהובלתו
בדו"ח המנכ"ל שהגיש לפגישת וועד המנהל של הקונגרס היהודי העולמי במרץ 2014 בפריז, הדגיש זינגר מספר שינויים מבניים שהוכנסו בארגון, וביניהם הקמתה של מחלקת פרויקטים (Program Department) חדשה, פתיחת נציגות של הקונגרס היהודי העולמי בוושינגטון במטרה לחזק את היחסים עם הממשל האמריקאי ופתיחה מחודשת של הנציגות ההיסטורית של הקונגרס היהודי העולמי בז'נבה.
"הסגל הדיפלומטי היהודי" (Jewish Diplomatic Corps), שנוסד על ידי הארגון ב-2006 ופעל מספר שנים כגוף עצמאי, שולב מחדש במבנה הארגוני של הקונגרס היהודי העולמי ב-2013 ומהווה כעת חלק ממחלקת הפרויקטים של הארגון. דגש מיוחד ניתן לנוכחות הקונגרס היהודי העולמי ברשתות החברתיות, דוגמת פייסבוק. גם המועצה הבינלאומית של פרלמנטרים יהודים והמועצה הישראלית ליחסי חוץ, הפועלות בחסות הקונגרס היהודי העולמי עברו שינוי ארגוני. בשנת 2013 הוקמה בקונגרס היהודי העולמי המחלקה לביטחון קהילות וב-2016 יחידה למלחמה בדה-לגיטימציה וב-BDS, כמו גם המכון הבינלאומי להצלת ותחיית השפה היידיש ונציגויות של הארגון הוקמו בוושינגטון, זאגרב, תל אביב ווילנה.
הצהרותיו

פרק זה דורש שכתוב. אתם מוזמנים לתרום לוויקיפדיה ולשכתב אותו. הסיבה לכך: יש לסכם כאן את עמדותיו ואת פעילותו. אוסף ציטוטים מנאומיו שייך לויקיציטוט.
בנאום בפני נציגי הארגון בבודפשט, אמר זינגר: "יידע כל אנטישמי, נאו-נאצי ואנטי-ישראלי: אנו צופים בכם, שומעים אתכם וקוראים אתכם, ולא נאפשר לכם להמשיך להפיץ שנאה וגזענות. אנו היהודים מאוחדים, וידינו תהיה על העליונה".
זינגר מסר מספר הצהרות מדיניות בשם הקונגרס היהודי העולמי. הוא הביע דאגה מכך שחברות ירוויחו ממכירת עותקים דיגיטליים של ספרו של היטלר "מיין קאמפף", ואמר לרשת החדשות ABC News כי "בשעה שהמחקר האקדמי של 'מיין קאמפף' הוא ללא ספק לגיטימי, הזינוק במכירות הספר האלקטרוני מגיע כנראה מנאו-נאצים ומגלוחי ראש, אשר מעריצים את המפלצת הגדולה ביותר בהיסטוריה". והוסיף: "אנו סבורים כי חברות בעלות אחריות מסוימת, אינן אמורות לספסר במכירת ספרי שנאה, ולכל הפחות עליהן לתרום את הרווחים לסיוע לקורבנות האנטישמיות, הגזענות וכל צורה אחרת של חוסר סובלנות".
בעקבות מבצע צוק איתן ב-2014 והעלייה בפעילות האנטישמית שבאה בעקבותיו, דחק זינגר בממשלות אירופה "לחזק את ההגנה המשטרתית על אתרים יהודיים ולאסור על הפגנות אלימות או לפזרן". הוא הפציר בממשלות אלו "לעצור את ההסתה ולהגן על האוכלוסייה היהודית, שאם לא כן יפנו היהודים בסופו של דבר את גבם למדינות אלו. היהודים חיים באירופה בזכות ולא בחסד".
בדברים שנשא בפני עצרת פרו-ישראלית בסטוקהולם שבשוודיה ב-31 באוגוסט 2014, אמר זינגר: "ישראל ופעולותיה בעזה משמשות כתירוץ למצור על בית כנסת בפריז, לקריאות 'יהודים לתאי הגזים' ברחובות ברלין ולתקיפת חובשי כיפה. כל אלו בלתי מתקבלים על הדעת, והגיע הזמן שמנהיגי אירופה יתייצבו נגד ביטויי האנטישמיות הללו וינקטו בצעדים למיגור התופעה".
בספטמבר 2014 נמסר כי הקונגרס היהודי העולמי, ימלא תפקיד מפתח בארגון אירועי הזיכרון באושוויץ לרגל יום השנה ה-70 לשחרור מחנה המוות, שחל בינואר 2015. בהודעה לתקשורת מסר זינגר: " תהיה זו ודאי הפעם האחרונה שבה ניצולים רבים כל כך יוכלו להצטרף אלינו באושוויץ, ועלינו לוודא כי הסבל הבל יתואר שחוו הם ורבים אחרים באושוויץ לא יישכח גם כאשר הם כבר לא יהיו איתנו".
בדברים שנשא בהפגנה שהתקיימה ביוני 2015 מחוץ לבניין מועצת זכויות האדם של האו"ם בז'נבה, אמר זינגר לקהל המפגינים שמנה למעלה מ-1,000 תומכי ישראל כי המועצה "צריכה להתגבר על האובססיה שלה לישראל. זו אובססיה הרסנית המהווה מכשול בפני מדיניות זכויות אדם אפקטיבית, דווקא כאשר זו נחוצה כל כך".
בטקסי זיכרון שנערכו בבואנוס איירס לציון יום השנה ה-21 לפיגוע בבניין הקהילה היהודית בארגנטינה (בניין AMIA) ב-1994, מתח זינגר ביקורת על העדר ההתקדמות בהבאתם של מבצעי הפיגוע לדין".
זינגר נאם בטקס שנערך בספטמבר 2016 לציון יום השנה ה-75 לטבח באבי יאר, לצדם של נשיא אוקראינה, פורושנקו ונשיא גרמניה, יואכים גאוק. זינגר, שהיה הדובר היחיד ממוצא אוקראיני-יהודי, שיבח את אוקראינה על חידוש החיים היהודיים בשטחה והזכיר לעולם כי הלקח מאירועי באבי יאר טרם נלמד.
במהלך נאום בשגרירות הנוצרית בירושלים, באוקטובר 2016 אמר "אנחנו היהודים תומכים בנוצרים המותקפים כמו שאתם תומכים ביהודים. אנחנו מנסים לדאוג לכם בדיוק כפי שדאגתם לנו. אני רוצה להבהיר דבר אחד: מתקפה כלפי נוצרי, רק בגלל היותו נוצרי, זו גם מתקפה כלפינו. מתקפה כלפי חופש דת זו מתקפה כלפי התרבות המערבית כולה וכלפי הערכים של כולנו."
במהלך פברואר 2018 נאם זינגר נגד מצעד לוקוב בבולגריה - "אנחנו לא יכולים לעמוד בשתיקה כאשר נאו-נאצים ואנטישמים מרחבי אירופה צועדים ברחובות העיר סופיה או כל עיר אחרת שהיא בעולם, מדובר באותה תופעה מסוכנת של האידאולוגיה האנטישמית שהביאה לכמעט הרס מוחלט של יהדות אירופה. שולי ככל שיהיה, מצעד לוקוב שהתקיים היום הוא חרפה."
במהלך נאום באו"ם אמר זינגר: "תנועת ה BDS אומרת שהיא רוצה שלום, היא טוענת שהיא נלחמת למען זכויות אדם. אבל התנועה הזו מבוססת על שקרים, הסתה והטעיה. בתנועת הBDS לא פועלים למען שלום, לא לעזרה לפלסטינים ולא לזכויות אדם. מטרתם האמיתית היא להכחיש את זכות העם היהודי למולדת בישראל."
באירוע לציון 75 שנה למרד גטו ורשה אמר: "אסור לעולם להפוך את זיכרון השואה לדיון פוליטי. אנחנו צריכים להתעקש כי ההיסטוריה תכתב בדיוק מוחלט. אנחנו צריכים חינוך מקיף ודיאלוג כנה. לא חקיקה."
במהלך אפריל 2018, בביקור באסטוניה אמר כי " למרבה הצער, כמו במדינות רבות אנטישמיות זו בעיה מתמשכת." הוא הפציר ברשויות "לפעול במהירות ובנמרצות כנגד כל סימני האנטישמיות והשנאה ברחובות." בנוסף, פנה לקהילה ואמר: "היום, מעל ל-70 שנה לאחר השואה, הקהילה היהודית באסטוניה יכולה לעמוד בראש זקוף, כיהודים ואסטונים גאים. אתם אומנם קהילה קטנה אך פעילה ותוססת באופן יוצא מן הכלל".
בתגובה לטרור העפיפונים פנה זינגר למנהיגים יהודים מרחבי העולם אשר השתתפו בכנס של הקונגרס היהודי העולמי בפראג ואמר: "זה הזמן שבו הקהילה הבינלאומית צריכה להתעורר ולהבין את הסכנה הגדולה במעשיו של ארגון הטרור חמאס. אם זה לא היה ברור עד כה, עכשיו אפשר להבין כי אין ספק שתקיפות אלו מיועדות לפגוע ולזרוע פחד באזרחים ישראלים. עפיפונים אמורים להיות משחק ילדים, אך בעזה, תחת שלטון חמאס, הם הפכו לכלי נשק להרס המונים." בכנס נכח חבר הכנסת ויו"ר ועדת חוץ וביטחון, אבי דיכטר, אליו פנה זינגר: " אנחנו תומכים במדינת ישראל ויחד נפיץ את המסר בקהילות ברחבי העולם."
"אני קורא למנהיגי מדינות אירופה לפעול נגד חמאס, לגנות את פעולותיו ולהכיר בו כארגון טרור לכל דבר. צריך לעצור את חמאס אחת ולתמיד." הוסיף זינגר.
בסיום הקמפיין We Remember שיזם והוביל הקונגרס היהודי העולמי, אמר זינגר: " לכולנו יש אחריות עמוקה לשמר את השיח ולדאוג כי זוועות השואה וסכנות השנאה נשמעות".
תפקידים קודמים
קודם לתפקידו בקונגרס היהודי העולמי עבד זינגר במשך 14 שנים כמנכ"ל וסגן נשיא פעיל של ארגון אורט העולמי, הרשת היהודית הגדולה בעולם לחינוך ולהכשרה מקצועית. במהלך כהונתנו כמנכ"ל הארגון הנהיג זינגר צמיחה מחודשת של ההנהגה וההנהלה, פיתח יחסים חזקים בין ממשלות, תורמים ומנהיגים בעולם. כמו כן ביקר בעשרות ערים, קהילות ומדינות בהן ייצג את הארגון והפיץ את המסר וההשקפה של אורט העולמי.
בשנים 1987 עד 1999 שימש זינגר בתפקידים שונים במשרד ראש הממשלה הישראלי, תחת ראשי הממשלה יצחק שמיר, יצחק רבין, שמעון פרס ובנימין נתניהו.
פעילותו בעבר
זינגר ייסד את ארגון "קדימה מדע" בישראל - הנציגות בישראל של הארגון החינוכי הבינלאומי World ORT, הפועל משנת 1880 ביותר מ-50 מדינות לקידום החינוך המדעי-טכנולוגי.  כמו כן, רוברט ייסד את רשת ORT בברית המועצות לשעבר. 
זינגר נמנה בין המייסדים של תוכניות "נעל"ה" ו"חפציב"ה" של משרד החינוך הפועלות לחינוך יהודי במדינות ברית המועצות לשעבר. 
תפקידים ייצוגיים
נשיא "סאסא סטון"
יו"ר "אלומות אור"
אזרח כבוד של עיריית קרית ים
אזרח כבוד של מועצה איזורית גליל תחתון
יו"ר ועדת ההיגוי של מוזיאון יהודי בוקובינה
יו"ר ORT ליטא
יו"ר ועדת ההיגוי של Anniere 2

קריירה צבאית

מ-1976 ועד 1987 שירת זינגר בצבא ההגנה לישראל, בין תפקידיו שירת כקצין חינוך בכיר, תפקיד שלדבריו אפשר לו "לצבור ניסיון חיים עצום, בגרות ופרספקטיבה". זינגר השתחרר מהצבא בדרגת סגן-אלוף.